Norðurál gaf félögum í Þjóti höfðinglega gjöf Þjótur er íþróttafélag fatlaðra á Akranesi og er eitt af aðildarfélögum Íþróttabandalags Akraness og Íþróttasambands fatlaðra . Félagið var stofnað 8. nóvember 1992 og verður því 22 ára á þessu ári . Félaginu barst nýverið höfðingleg gjöf frá Norðuráli á Grundartanga . Gaf fyrirtækið íþróttagalla og tvo boli á alla starfandi félaga í Þjóti . Íþróttafólkið kom saman og vígði nýju búningana síðastliðið fimmtudagskvöld um leið og árleg pizzuveisla var haldin í tilefni þess að nú fara Þjótsfélagar í sumarfrí frá reglubundnum æfingum . Á undanförnum árum hafa um 30 iðkendur á öllum aldri sótt æfingar hjá Þjóti . Áhersla hefur verið lögð á sund og boccia . Einnig hafa iðkendur átt þess kost að stunda þrekþjálfun hjá einkaþjálfara og geta auk þess farið í keilu hjá Keilufélagi Akraness sem hefur aðsetur í kjallara íþróttahússins við Vesturgötu . Á undanförnum árum hefur komið upp öflugur hópur iðkenda sem unnið hefur til verðlauna á Íslandsmeistaramótum fatlaðra víðsvegar um landið . Íþróttafélagið Þjótur vill koma á framfæri kæru þakklæti til Norðuráls fyrir þessa myndarlegu og kærkomnu gjöf .